钦定古今图书集成/历象汇编/岁功典/第011卷 > 《管子》 > 《四时篇》
## 钦定古今图书集成/历象汇编/岁功典/第011卷 > 《管子》 > 《四时篇》

东方曰星，其时曰春，其气曰风，风生木与骨，其德喜，
嬴而发出节时，其事号令，修除神位，谨祷弊梗，宗正
阳，治堤防，耕耘树艺，正津梁，修沟渎，甃屋行水，解怨
赦罪，通四方。然则柔风甘雨乃至，百姓乃寿，百虫乃
蕃，此谓星德。星者掌发为风，是故春行冬政则雕，行
秋政则霜，行夏政则欲。是故春三月以甲乙之日，发
五政。一政曰：论幼孤，舍有罪；二政曰：赋爵列，授禄位；三政曰：冻解，修沟渎，复亡人；四政曰：端险阻，修封疆，
正千陌；五政曰：“无杀麑夭，毋蹇华，绝芋”；五政苟时，春
雨乃来。

按：“孟仲季三月，分五候，出五政。” 每政一十八日，参之天时初中末，而以政应之，所谓顺天之所以来，合于时则生福也，非漫叙不次。知者精以治身，绪以治国。